CELEX: E2020P0016
Language: mt
Date: 2020-11-18 00:00:00
Title: Talba għal Opinjoni Konsultattiva mill-Qorti tal-EFTA minn Oslo tingrett, bid-data tat-18 ta’ Novembru 2020 fil-Kawża Q u Oħrajn vs Il-Gvern Norveġiż (Il-Kawża E-16/20) 2021/C 113/05

31.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/10
            
         
      Talba għal Opinjoni Konsultattiva mill-Qorti tal-EFTA minn Oslo tingrett, bid-data tat-18 ta’ Novembru 2020 fil-Kawża Q u Oħrajn vs Il-Gvern Norveġiż
      (Il-Kawża E-16/20)
      (2021/C 113/05)
      B’talba bid-data tad-18 ta’ Novembru 2020, Oslo tingrett (il-Qorti Distrettwali ta’ Oslo) għamlet talba lill-Qorti tal-EFTA, li waslet fir-Reġistru tal-Qorti fit-18 ta’ Novembru 2020, għal Opinjoni Konsultattiva fil-Kawża ta’ Q u Oħrajn vs Il-Gvern Norveġiż, dwar il-mistoqsijiet li ġejja:
      
                  1.
               
               
                  Il-Qorti tal-Ġustizzja tal-UE sostniet li l-Artikolu 21 TFUE u d-Direttiva 2004/38/KE jagħtu dritt ta’ residenza fi Stat ospitanti lil wild minuri li jkun ċittadin ta’ Stat Membru ieħor tal-UE u li jissodisfa l-kundizzjonijiet stabbiliti fl-Artikolu 7(1)(b), u li “l-istess dispożizzjonijiet” jippermettu li ġenitur li jkun il-kustodja primarja ta’ dan il-wild minuri jirrisjedi mal-wild minuri fl-Istat Membru ospitanti, ara, pereżempju, il-Kawża C-86/12 Alokpa paragrafu 29. Fl-istess ħin, il-Qorti tal-Ġustizzja tal-UE sostniet ukoll li tali ġenitur ma jaqax fil-kamp ta’ applikazzjoni personali tad-Direttiva kif previst fl-Artikolu 3(1), ara l-paragrafi 24-26 ta’ Alokpa.
                  F’sitwazzjoni kif deskritta iktar ’il fuq, id-dritt ta’ residenza tal-ġenitur jista’ jkun ibbażat fuq id-Direttiva biss jew fid-dawl tal-Ftehim dwar iż-ŻEE, jew dritt bħal dan jippreżupponi li d-Direttiva għandha tiġi applikata flimkien mal-Artikolu 21 TFUE, jew possibbilment li d-Direttiva għandha tingħata interpretazzjoni wiesgħa fid-dawl tal-Artikolu 21 TFUE?
               
            
                  2.
               
               
                  L-Artikolu 12(3) tad-Direttiva 2004/38/KE jagħti dritt għal residenza kontinwa lil wild minuri ta’ ċittadin taż-ŻEE li jkun irreġistrat fi stabbiliment edukattiv approvat u l-persuna li għandha r-responsabbiltà tal-ġenituri (kustodja) tal-wild minuri jekk iċ-ċittadin taż-ŻEE jitlaq mill-pajjiż. Wild minuri li jkun id-dixxendent tal-konjuġi taċ-ċittadin taż-ŻEE biss, li jkun ingħata dritt ta’ residenza billi juża liċ-ċittadin taż-ŻEE bħala persuna ta’ riferiment, jista’ jikseb tali dritt bis-saħħa tad-Direttiva biss jew fid-dawl tal-Ftehim dwar iz-ŻEE? Dan japplika wkoll jekk iċ-ċittadin taż-ŻEE jkun applika għal divorzju mill-ġenitur ta’ dan il-wild minuri qabel ma jkun telaq mill-pajjiż?
               
            
                  3.
               
               
                  Jekk il-mistoqsija 2 tingħata tweġiba fl-affermattiv, dan japplika wkoll jekk iż-żwieġ ta’ omm jew ta’ missier il-wild minuri kien abbuż ta’ drittijiet skont l-Artikolu 35 tad-Direttiva 2004/38/KE, iżda kien meqjus bħala ġenwin miċ-ċittadin taż-ŻEE u mill-wild minuri?